นายกรัฐมนตรีพอใจผลการประชุมอาเซียนซัมมิทที่ประเทศกัมพูชา พร้อมตั้งรับความท้าทายจากทุกด้าน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เปิดเผยภายหลังการเข้าร่วมประชุมสุดยอดผู้นำที่ประเทศกัมพูว่า เป็นไปได้ด้วยดีและน่าพอใจ โดยมีการประชุมทั้งหมด 16 วาระ อาทิ ความก้าวหน้าเรื่องโครงสร้างพื้นฐานระหว่างไทย-มาเลเซีย การเจรจาระหว่างผู้นำอาเซียนและคู่เจรจาจากประเทศต่างๆ และการทวิภาคีระหว่างประเทศที่ยังไม่เคยพบกัน จากการประชุมพบว่า กลุ่มประเทศอาเซียนมีโอกาสที่ดีในปีหน้า ทั้งในด้านพลังงาน การเกษตร ทั้งยังคาดการณ์ว่าปีหน้าสถานการณ์ความมั่นคงทางด้านอาหารอาจรุนแรงขึ้น  ประเทศไทยที่ตั้งเป้าจะเป็นแหล่งอาหารของโลกจึงต้องเตรียมรับมือกับปัญหาต้นทุนการผลิตสูง รวมไปถึงการรับมือกับความท้าทายต่างๆ ที่เกิดขึ้นหลังโควิด อาทิ ความขัดแย้งต่างๆ ทั้งสงคราม ความขัดแย้งทางภูมิรัฐศาสตร์ ความมั่นคงทางสาธารณสุข โรคอุบัติใหม่ อาหาร พลังงาน ซึ่งไทยได้แลกเปลี่ยนความคิดเห็นนำเสนอให้ทุกชาติร่วมกันสร้างปัจจุบันให้เข้มแข็งเพื่ออนาคตและทำให้ประชาชนได้รับผลกระทบน้อยที่สุด นอกจากนี้ ไทยยังมีโครงการจะจัดงานประชุมเกี่ยวกับความมั่นคงทางอาหารในช่วงต้นปี 2566 อีกดวยส่วนด้านสันติภาพนั้น ไทยได้ยึดหลักการค่านิยมอาเซียนในการอยู่ร่วมกัน แก้ปัญหาด้วยการเจรจา ซึ่งปัญหาในสหภาพเมียนมาก็ได้เน้นย้ำในเรื่องของมนุษยธรรมและหาทางให้เกิดความสงบโดยเร็ว ขณะที่ประเทศไทยก็ต้องเฝ้าระวังเรื่องความปลอดภัยในพื้นที่ชายแดนและให้ความช่วยเหลือผู้ลี้ภัยตามมนุษยธรรม